**Ministru kabineta noteikumu projekta "Studējošo speciālās militārās apmācības kārtība" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Studējošo speciālās militārās apmācības kārtība" (turpmāk – projekts) sagatavots, lai noteiktu kārtību, kādā tie Latvijas augstskolu studējošie, kuri iestājušies Zemessardzē, brīvprātīgi var apgūt speciālu militārās apmācības kursu. Projekts nosaka militārās apmācības posmus, kā arī pēc tās apgūšanas izmaksājamās kompensācijas apmēru, izmaksas kritērijus un kārtību.  Ministru kabineta noteikumi stāsies spēkā atbilstoši Oficiālo publikāciju un tiesiskās informācijas likuma 7. pantam. |

|  |  |  |
| --- | --- | --- |
| **I.** **Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz Latvijas Republikas Zemessardzes likuma 6. panta piekto daļu, kas nosaka, ka militārā apmācība tiem augstskolu studentiem, kuri pilda dienestu Zemessardzē, notiek Ministru kabineta noteiktajā kārtībā, un Militārā dienesta likuma 17.1 panta otro daļu, kas papildus jau minētajam nosaka, ka personām, kas apguvušas šo apmācību, izmaksā kompensāciju, kuras apmēru, izmaksas kritērijus un izmaksas kārtību nosaka Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Gan Zemessardzes likums, gan Militārā dienesta likums paredz, ka Latvijas pilsoņi, kas iegūst augstāko izglītību, var apgūt speciālu militārās apmācības kursu. Valsts aizsardzībai ir būtiski, ka studējošie, kuri jau dienē Zemessardzē vai tikai vēlas tajā iestāties, cik iespējams mērķtiecīgi un lietderīgi pavada no studijām brīvo laiku. Tāpēc viņiem tie radīts jauns, īpaši pielāgots mehānisms militārās izglītības iegūšanai. Arī citās NATO dalībvalstīs, piemēram, ASV un Apvienotajā Karalistē īpaši augstskolu studentiem tiek organizētas speciālas militārās apmācības programmas (*Reserve Officers' Training Corps, Reserve Officers Training)*  Šāda apmācību forma Latvijā tika izveidota laikā, kad vēl pastāvēja obligātais militārais dienests. Vēl trīs gadus pēc atteikšanās no obligātā militārā dienesta augstskolu studentu militārā apmācība tika turpināta, jo studentiem par šādu apmācību saglabājās interese, bet finanšu un ekonomiskās krīzes dēļ 2010. gadā Aizsardzības ministrija augstskolu speciālo militāro apmācību bija spiesta apturēt.  Lai augstskolu studentu speciālo militāro apmācību varētu atsākt īstenot, nepieciešams aktualizēt šobrīd spēkā esošos Ministru kabineta 2010. gada 14. septembra noteikumus Nr. 868 "Augstskolu studentu speciālās militārās apmācības kārtība". Tā kā 2017. gada 13. decembrī stājās spēkā grozījumi Militārā dienesta likumā, kas paredz, ka militāro apmācību apguvušajiem studentiem, kas ieguvuši augstāko izglītību, izmaksājama Ministru kabineta noteiktā kompensācija, noteikumi papildināmi ar regulējumu, kas nosaka šīs kompensācijas apmēru, izmaksas kritērijus un kārtību. Tā kā jāveic izmaiņas vairāk nekā pusē no šo noteikumu esošajām normām, Ministru kabineta noteikumi par augstskolu speciālās militārās apmācības kārtību ir jāizdod jaunā redakcijā.  Studējošo militārās apmācības apguve būs brīvprātīga. Studējošajiem, kuri vēlēsies apgūt militāro apmācību, jābūt zemessargiem un medicīniskajā pārbaudē atzītiem par derīgiem militārās apmācības apguvei. Apmācību var uzsākt ikviens studējošais, neatkarīgi no tā, kurā kursā viņš studē, un militāro apmācību var turpināt līdz apgūti visi apmācību posmi (proti, pieļaujama situāciju, kur persona turpina apgūt militāro apmācību jau pēc augstākās izglītības iegūšanas).  Nacionālie bruņotie spēki augstskolu studentu militāro apmācību īstenos no studijām brīvajā laikā, tostarp brīvdienās un vasaras brīvlaikā. Militārā apmācība sastāvēs no šādiem secīgi apgūstamiem posmiem:   * kareivja pamatapmācība; * jaunākā instruktora apmācība; * Zemessardzes vada komandiera apmācība.   Plānots, ka kareivja pamatapmācība ilgs 10 nedēļas, jaunākā instruktora apmācība (ieskaitot Kājnieku nodaļas komandiera apmācību) – 12 nedēļas, mācības Latvijas Nacionālajā aizsardzības akadēmijā – 8 nedēļas klātienē, ko papildinās tālmācības sadaļa (šobrīd plānota vismaz 16 kredītpunktu apjomā).  Kareivja pamatapmācības un jaunākā instruktora apmācības saturs būs identisks tam, kādu apgūst citi zemessargi, un abu kursu sasniedzamie rezultāti pēc iespējas tiks tuvināti apmācībai, kāda tiek īstenota profesionālajā dienestā. Gadījumā, ja students apgūs tikai kareivja pamatapmācību un jaunākā instruktora apmācību, viņš varēs turpināt dienēt Zemessardzē instruktoru sastāvā.  Zemessardzes vada komandiera kurss tiek veidots no jauna, atbilstoši leitnanta profesijas standartā noteiktajam (5.profesionālās kvalifikācijas līmenis) un plānojot tā sinhronizāciju ar NAA jau īstenotajām studiju programmām. Par šī kursa ietvaros apgūtajiem studiju kursiem piešķirami kredītpunkti, kas var tikt pārnesti uz civilo augstskolu un ieskaitīti, piemēram, C daļā. Šobrīd paredzēts, ka šādu kursu prioritāri apgūs tieši studējošie zemessargi.  Militāro apmācību studējošais var uzsākt arī uzreiz ar jaunākā instruktora apmācības posmu vai Zemessardzes vada komandiera apmācību, ja kareivja pamatapmācība un jaunākā instruktora apmācība jau apgūta, dienot Zemessardzē.  Pirms jaunākā instruktora un vada komandiera apmācības tiks noslēgts līgums par militārās izglītības ieguvi atbilstoši Ministru kabineta 2010. gada 21. septembra noteikumiem Nr. 896 "Kārtība, kādā zemessargu nosūta iegūt militāro izglītību vai paaugstināt kvalifikāciju, sedz ar viņa kvalifikācijas paaugstināšanu vai mācībām saistītos izdevumus, un kārtība, kādā zemessargs kompensē militārajai izglītībai vai kvalifikācijas paaugstināšanai izlietotos līdzekļus un atlīdzina aprīkojuma, ekipējuma un formas tērpa atlikušo vērtību, ja līgums par dienestu Zemessardzē tiek izbeigts pirms termiņa". Atbilstoši šiem noteikumiem zemessargam pēc militārās izglītības iegūšanas ir pienākums nodienēt Zemessardzē laiku, kas nav mazāks par pieciem gadiem.  Tām personām, kuras apgūs Zemessardzes vada komandiera apmācību, tiks piešķirta leitnanta dienesta pakāpe dienestam Zemessardzē, bet, lai kļūtu par virsnieku profesionālajā dienestā, zemessargam jāiegūst augstākā izglītība un būs jāapgūst tie vada komandiera kursa posmi, kas nebūs iekļauti Zemessardzes vada komandiera apmācībā.  Projekts paredz, ka pēc noslēdzošā militārās apmācības posma – Zemessardzes vada komandiera kursa – sekmīgas apguves un augstākās izglītības ieguves personai izmaksā vienreizēju kompensāciju. Kompensācija tiks izmaksāta tad, ja zemessargs būs apguvis visus militārās apmācības posmus, iecelts virsnieka amatā Zemessardzē un viņam piešķirta leitnanta pakāpe, kā arī ieguvis augstāko izglītību (ja militārā apmācība uzsākta tādu studiju laikā, kas tiek īstenotas pēc vidējās izglītības ieguves – jāiegūst vismaz akadēmiskā bakalaura grāds vai otrā līmeņa profesionālā augstākā izglītība, ja militārā apmācība uzsākta tādu studiju laikā, kas tiek īstenotas pēc akadēmiskās izglītības vai otrā līmeņa profesionālās augstākās izglītības apguves – jāiegūst maģistra grāds vai otrā līmeņa profesionālā augstākā izglītība, ja militārā apmācība uzsākta tādu studiju laikā, kas tiek īstenota pēc maģistrantūras vai tai pielīdzinātu studiju beigšanas – jāiegūst doktora grāds, bet ja militārā apmācība uzsākta mācoties rezidentūrā – jāiegaist speciālista kvalifikācija) Koledžās studējošajiem, lai kvalificētos kompensācijas saņemšanai, jāturpina studijas un jāiegūst otrā līmeņa augstākā profesionālā izglītība.  Kompensācijas apmērs – trīs profesionālā dienesta karavīra mēnešalgas atbilstoši zemessarga amatam noteiktajai dienesta pakāpei, izdienai un attiecīgajai mēnešalgas kategorijai. Kompensācija paredzēta, lai motivētu studējošos apgūt militārās apmācības programmu, kā arī kompensētu apmācībai veltīto brīvo laiku. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un Nacionālie bruņotie spēki. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attieksies uz zemessargiem, kas iegūst augstāko izglītību. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018. gads | | Turpmākie trīs gadi (*euro*) | | | | |
| 2019 | | 2020 | | 2021 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru  2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 126 225 |
| 2.1. valsts pamatbudžets | 0 | 0 | 0 | 0 | 0 | 0 | 126 225 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | - 126 225 |
| 3.1. valsts pamatbudžets | 0 | 0 | 0 | 0 | 0 | 0 | - 126 225 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme |  | 0 |  | 0 |  | 0 | - 126 225 |
| 5.1. valsts pamatbudžets | 0 | 0 | 0 | - 126 225 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Atbilstoši izstrādātajiem grozījumiem Ministru kabineta 2014. gada 26. augusta noteikumos Nr. 509 "Noteikumi par karavīra mēnešalgas un speciālo piemaksu noteikšanas kārtību un to apmēru", Zemessardzes leitnantam, kurš pilda leitnanta dienesta pakāpes amata pienākumus, ir 3 gadus dienestā un viņa amatam ir noteikta kvalifikācijas kategorija K5, mēnešalga būs 841,50 euro mēnesī. Līdz ar to Projekta 11.punktā paredzētās kompensācijas apmērs varētu būt 2 524,50 euro. Pieņemot, ka visus Projekta 11.punktā noteiktos kritērijus izpildīs ne vairāk kā 50 studenti- zemessargi gadā, kompensāciju izmaksai provizoriski būtu nepieciešami līdz 126 225 euro ik gadu.  Kompensāciju izmaksa tiek plānota ne agrāk kā no 2021. gada, jo Zemessardzes vada komandiera apmācību, kas ir studentu speciālās militārās apmācības noslēdzošais posms, Latvijas Nacionālajā aizsardzības akadēmijā uzsāks īstenot ātrākais ar 2020./2021.mācību gadu. Kompensāciju saņems tie zemessargi, kuri apmācību uzsākšanas brīdī būs bijuši studējošie. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Projekta izpildi Aizsardzības ministrija 2021.gadā un turpmākajos gados nodrošinās tai piešķirto budžeta līdzekļu ietvaros no budžeta apakšprogrammas 22.10.00 “Starptautisko operāciju un Nacionālo bruņoto spēku personālsastāva centralizētais atalgojums”, līdz ar to papildu valsts budžeta finansējums nav nepieciešams. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu saņemts pozitīvs atzinums no Latvijas Studentu apvienības. Rektoru padome par noteikumu projektu atzinumu nesniedza.  Projekts tika ievietots Aizsardzības ministrijas mājas lapā sabiedriskai apspriešanai, bet par to netika saņemtas atsauksmes. |
| 2. | Sabiedrības līdzdalība projekta izstrādē | Iecere atjaunot augstskolu studentu militāro apmācību jau 2017. gadā tika prezentēta Rektoru padomei, šis jautājums tika pārrunāts arī ar Latvijas Studentu apvienību. |
| 3. | Sabiedrības līdzdalības rezultāti | Ņemot vērā, ka projekta īstenošana neprasa papildu ieguldījumus no augstākās izglītības institūcijām, kā arī militārā apmācība tiks īstenota tā, lai neciestu studiju process, Rektoru padome kopumā līdz šim atbalstījusi projektu, kā arī ierosinājusi par noteiktiem militārās apmācības kursiem piešķirt kredītpunktus. Līdzīgs ierosinājums ir izskanējis arī no Latvijas Studentu apvienības. Šis ierosinājums pēc iespējas tiks ņemts vērā, nodrošinot augstskolām, kuru studenti apgūs militārās apmācības programmu, informāciju par Latvijas Nacionālās aizsardzības akadēmijas īstenotās apmācības saturu, apjomu u. c. Citas augstskolas, ja vēlēsies, šo apmācību varēs iekļaut izvēles ("C") daļā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija un Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Iesniedzējs:

Aizsardzības ministrijas

valsts sekretārs Jānis Garisons

L. Liepiņa, 67335015

Liene.Liepina@mod.gov.lv